Davlat organlari va tashkilotlari axborot xizmati rahbarini lavozimga tayinlashni O‘zbekiston Respublikasi Prezidenti Administraniyasi huzuridagi axborot va ommaviy kommunikatsiyalar agentligi yoki uning hududiy boshqarmalari bilan kelishish, ularni

O‘zbekiston Respublikasi Prezidentining 2019-yil 27-iyundagi PQ-4366-son “Ommaviy axborot vositalari mustaqilligini ta’minlash hamda davlat organlari va tashkilotlari axborot xizmatlari faoliyatini rivojlantirish bo‘yicha qo‘shimcha chora-tadbirlar to‘g‘risida”gi qaroriga muvofiq buyuraman:
 1. Davlat organlari va tashkilotlari axborot xizmati rahbarini lavozimga tayinlashni O‘zbekiston Respublikasi Prezidenti Administratsiyasi huzuridagi Axborot va ommaviy kommunikatsiyalar agentligi yoki uning hududiy boshqarmalari bilan kelishish, ularni attestatsiyadan o‘tkazish hamda ish samaradorligini baholash tartibi to‘g‘risidagi nizom ilovaga muvofiq tasdiqlansin.
 2. Mazkur buyruq rasmiy e’lon qilingan kundan e’tiboran kuchga kiradi.
 Mazkur Nizom O‘zbekiston Respublikasi Prezidentining 2019-yil 27-iyundagi PQ-4366-son “Ommaviy axborot vositalari mustaqilligini ta’minlash hamda davlat organlari va tashkilotlari axborot xizmatlari faoliyatini rivojlantirish bo‘yicha qo‘shimcha chora-tadbirlar to‘g‘risida”gi qaroriga muvofiq davlat va xo‘jalik boshqaruvi organlari, mahalliy davlat hokimiyati organlarining axborot xizmati rahbarlarini (bundan buyon matnda axborot xizmati rahbari deb yuritiladi) lavozimga tayinlash masalasini tegishlicha O‘zbekiston Respublikasi Prezidenti Administratsiyasi huzuridagi Axborot va ommaviy kommunikatsiyalar agentligi yoki Qoraqalpog‘iston Respublikasi, viloyatlar va Toshkent shahar axborot va ommaviy kommunikatsiyalar boshqarmalari bilan kelishish, shuningdek ularni attestatsiyadan o‘tkazish hamda axborot xizmati rahbarlarining ish samaradorligini baholash tartibini belgilaydi.
 1. Mazkur Nizomda quyidagi asosiy tushunchalardan foydalaniladi:
 Agentlik — O‘zbekiston Respublikasi Prezidenti Administratsiyasi huzuridagi Axborot va ommaviy kommunikatsiyalar agentligi;
 hududiy boshqarmalar — Qoraqalpog‘iston Respublikasi, viloyatlar va Toshkent shahar axborot va ommaviy kommunikatsiyalar boshqarmalari;
 davlat organlari va tashkilotlari — davlat hokimiyati organlari, davlat va xo‘jalik boshqaruvi organlari hamda respublika ahamiyatiga molik idora, muassasa va tashkilotlar.
 2. Respublika darajasidagi davlat organlari va tashkilotlari, shuningdek Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari axborot xizmati rahbarlari Agentlik bilan kelishilgan holda, hududiy davlat organlari va tashkilotlari axborot xizmati rahbarlari hududiy boshqarmalar bilan kelishilgan holda lavozimiga tayinlanadi hamda ular tomonidan attestatsiyadan o‘tkaziladi.
 3. Davlat organlari va tashkilotlarining axborot xizmati rahbari lavozimiga tayinlashga taqdim etilgan nomzodlarni (bundan buyon matnda nomzod deb yuritiladi) Agentlik yoki uning hududiy boshqarmalari bilan kelishish ularning tavsiya etilgan lavozimga layoqatini va kasbiga munosibligini aniqlash maqsadida amalga oshiriladi.
 4. Davlat organlari va tashkilotlari tomonidan axborot xizmati rahbarini lavozimga tayinlash masalasini kelishish uchun bir yoki undan ortiq nomzod tavsiya etilishi mumkin.
 5. Davlat organlari va tashkilotlari nomzodni lavozimga tayinlash masalasini kelishish uchun Agentlik yoki uning hududiy boshqarmalariga quyidagi hujjatlarni elektron shaklda taqdim etadi:
 davlat organi va tashkiloti rahbarining nomzodni lavozimga tavsiya etish to‘g‘risidagi taqdimnomasi;
 nomzodning anketasi;
 oliy ma’lumot to‘g‘risidagi diplomning yoxud xorijiy ta’lim muassasasida olingan oliy ma’lumot to‘g‘risidagi hujjatni tan olish to‘g‘risida guvohnomaning nusxasi;
 Axborot xizmati rahbari lavozimiga kelishish uchun bir yoki undan ortiq nomzodlar tavsiya etilganda, mazkur bandda nazarda tutilgan hujjatlar har bir nomzod uchun alohida taqdim etiladi.
 6. Mazkur Nizomning 5-bandida nazarda tutilgan hujjatlar elektron imzo bilan tasdiqlangan yoki “PDF” (portable document format) formatida skaner qilingan holda jo‘natiladi.
 7. Davlat organlari va tashkilotlari tomonidan taqdim etilgan hujjatlar qaytarib berilmaydi.
 8. Axborot xizmati rahbarini lavozimga tayinlashni kelishish masalasini ko‘rib chiqishda nomzod bilan axborot xizmatlari faoliyati sohasiga doir suhbat o‘tkaziladi.
 9. Suhbat tegishlicha Agentlik va uning hududiy boshqarmalarida tashkil etiladigan komissiyalar tomonidan o‘tkaziladi, bunda komissiya tarkibi Agentlikda direktor tomonidan, hududiy boshqarmalarda esa boshqarma boshliqlari tomonidan kamida besh kishidan iborat tarkibda tasdiqlanadi.
 10. Agentlikda direktorning soha bo‘yicha mas’ul o‘rinbosari, hududiy boshqarmalarda boshqarma boshliqlari komissiya raisi hisoblanadi.
 11. Komissiyalar faoliyatini tashkil qilish bo‘yicha tashkiliy masalalar ishchi organ tomonidan amalga oshiriladi. Agentlikning Axborot xizmatlari faoliyatini tashkil qilish va muvofiqlashtirish boshqarmasi, hududiy boshqarmalarda axborot xizmatlari faoliyatini tashkil qilish va muvofiqlashtirish sektori tegishli komissiyalarning ishchi organi hisoblanadi.
 12. Axborot xizmati rahbarini lavozimga tayinlashni kelishish davlat organlari va tashkilotlari tomonidan mazkur Nizomning 5-bandida ko‘rsatilgan hujjatlar Agentlik yoki uning hududiy boshqarmalariga kelib tushgan sanadan boshlab o‘n besh kun ichida amalga oshiriladi.
 13. Ishchi organ tomonidan hujjatlarni ko‘rib chiqish jarayonida kamchiliklar aniqlanmasa, nomzodni tavsiya etgan davlat organi va tashkilotiga suhbat o‘tkazilishidan kamida besh kun oldin suhbat o‘tkaziladigan kun, vaqti va joyi haqida xabar beriladi.
 14. Davlat organlari va tashkilotlari tomonidan taqdim etilgan hujjatlarda kamchiliklar mavjudligi aniqlangan taqdirda, ular Agentlik yoki uning hududiy boshqarmalariga kelib tushgan sanadan boshlab besh kuni ichida ishchi organ tomonidan kamchiliklar ko‘rsatilgan holda nomzodni tavsiya etgan davlat organi va tashkilotiga xabar yuboriladi. 
 Bunda, davlat organlari va tashkilotlari kamchiliklarni bartaraf etgan holda takroran ushbu Nizomning 5-bandida ko‘rsatilgan hujjatlarni taqdim qilishlari zarur.
 15. Komissiya ishida a’zolarning kamida yarmi ishtirok etgan taqdirda, vakolatli hisoblanadi. 
 16. Suhbat nomzod bilan uning kasbiy faoliyatiga bog‘liq bo‘lgan qonunchilik sohalari, axborot xizmatlariga oid masalalar, davlat organlari va tashkilotlari faoliyatining ochiqligi, davlat va jamiyat o‘rtasida muloqotni shakllantirish va takomillashtirishda keng jamoatchilik nazoratini o‘rnatish, zamonaviy axborot maydonida kechayotgan tendensiyalarga oid tahliliy yondashuv kabi masalalar bo‘yicha o‘tkaziladi.
 17. Suhbat natijalari mazkur Nizomning 1-ilovasiga muvofiq shakldagi suhbat o‘tkazish varaqasida aks ettiriladi.
 18. Komissiya suhbat natijalari yuzasidan nomzodni suhbatdan o‘tgan yoki o‘tmagan deb topish haqida qaror qabul qiladi. Mazkur qaror komissiya a’zolarining oddiy ko‘pchilik ovozi bilan qabul qilinadi. Ovozlar teng bo‘lib qolgan taqdirda, komissiya raisining ovozi hal qiluvchi hisoblanadi.
 19. Komissiya qarorlari yuzasidan yuqori turuvchi organga yoki sudga shikoyat qilinishi mumkin.
 20. Suhbatga kela olmaydigan nomzodlar suhbat boshlangunga qadar komissiyaning ishchi organini xabardor qilishlari lozim. Bunda nomzodlar komissiyaning navbatdagi yig‘ilishida suhbatga qo‘yiladi.
 21. Suhbat natijalariga ko‘ra nomzodning suhbatdan o‘tganligi yoki o‘tmaganligi holati bo‘yicha ishchi organ ikki ish kuni ichida nomzodni tavsiya etgan davlat organi va tashkilotini xabardor qiladi.
 22. Suhbatdan o‘ta olmagan nomzodlar bir oydan so‘ng qayta tavsiya etilishi mumkin. 
 23. Suhbatning shaffofligi va xolisligini ta’minlash maqsadida, uni o‘tkazish jarayoni uzluksiz ravishda videoyozuvga (ovozli) tushiriladi, videotasvir Agentlik va hududiy boshqarmalarda uch yil mobaynida saqlanadi.
 24. Axborot xizmati rahbari lavozimidan ozod etilganda, davlat organi va tashkiloti o‘n ish kuni muddatida Agentlik yoki uning hududiy boshqarmalarini xabardor qiladi.
 25. Davlat organlari va tashkilotlari axborot xizmati rahbarlari tegishli ravishda Agentlik va uning hududiy boshqarmalarida har uch yilda bir marotaba attestatsiyadan o‘tadi. 
 Birinchi marta lavozimga tayinlangan axborot xizmati rahbari ushbu lavozimda uch yil ishlaganidan keyin attestatsiyadan o‘tadi. Bunda, ushbu axborot xizmati rahbari uch oylik muddat ichida attestatsiyadan o‘tkazilishi kerak.
 Attestatsiyadan o‘tganlik to‘g‘risidagi guvohnomaga ega bo‘lgan shaxslar mazkur guvohnomaning amal qilish muddati tugashiga qadar ikki oylik muddat ichida attestatsiyadan o‘tish kerak.
 26. Axborot xizmati rahbarini attestatsiyadan o‘tkazish uchun mazkur Nizomning 9 — 11-bandlariga muvofiq tartibda attestatsiya komissiyasi tashkil etiladi. 
 Attestatsiya komissiyalari tarkibiga davlat organlari va tashkilotlari, muassasalar vakillari ham kiritilishi, shuningdek hududiy boshqarmalaridagi attestatsiya komissiyalari tarkibiga Agentlik vakillari kiritilishi mumkin.
 27. Attestatsiya komissiyasi raisi:
 attestatsiya komissiyasi majlislarida raislik qiladi;
 attestatsiyani o‘tkazish joyi va muddatlarini belgilaydi;
 attestatsiyadan o‘tuvchilarning ro‘yxat bo‘yicha tarkibini belgilaydi;
 attestatsiyani o‘tkazish bo‘yicha boshqa tashkiliy masalalarni hal qiladi.
 Attestatsiya komissiyasi raisi bo‘lmagan taqdirda uning vazifasini rais o‘rinbosari bajaradi.
 28. Attestatsiya komissiyasining ishchi organi:
 attestatsiyani o‘tkazish jadvalini tuzadi va uni tasdiqlash uchun attestatsiya komissiyasi raisiga taqdim etadi;
 attestatsiyadan o‘tuvchilarning anketalarini shakllantiradi va tayyorlaydi;
 attestatsiyani o‘tkazish sanasi, vaqti va joyi to‘g‘risidagi ma’lumotlarni attestatsiya komissiyasi a’zolariga hamda attestatsiyadan o‘tuvchilarga yetkazadi;
 attestatsiya komissiyasi faoliyatini tashkil etishga doir boshqa funksiyalarni amalga oshiradi.
 29. Attestatsiya komissiyasi ishida a’zolarning kamida yarmi ishtirok etgan taqdirda, vakolatli hisoblanadi.
 30. Attestatsiya komissiyasining qarorlari, uning a’zolarining oddiy ko‘pchilik ovozi bilan qabul qilinadi. Ovozlar teng bo‘lib qolgan taqdirda, komissiya raisining ovozi hal qiluvchi hisoblanadi.
 31. Davlat organlari va tashkilotlari axborot xizmati rahbarini attestatsiyadan o‘tkazishi uchun Agentlik yoki uning hududiy boshqarmalariga xat yuboradi. Xatga quyidagi hujjatlar ilova qilinadi:
 attestatsiyadan o‘tuvchining shaxsini tasdiqlovchi hujjati nusxasi;
 mazkur Nizomning 2-ilovasiga muvofiq shakldagi attestatsiyadan o‘tuvchining anketasi.
 Taqdim etilgan hujjatlar qaytarib berilmaydi.
 32. Davlat organlari va tashkilotlari tomonidan taqdim etilgan hujjatlar mazkur Nizomning 31-bandiga muvofiq bo‘lganda, attestatsiya komissiyasining ishchi organi tomonidan o‘n ish kuni ichida ko‘rib chiqiladi, bunda attestatsiya o‘tkazilishidan kamida besh ish kuni oldin attestatsiyani o‘tkazish sanasi, vaqti va joyi to‘g‘risida davlat organlari va tashkilotlari xabardor qilinishi lozim. 
 Davlat organlari va tashkilotlari tomonidan taqdim etilgan hujjatlar mazkur Nizomning 31-bandiga muvofiq bo‘lganda, attestatsiya ular taqdim etilgan kundan boshlab ikki oy mobaynida o‘tkaziladi.
 33. Attestatsiyaga kela olmaydigan attestatsiyadan o‘tuvchilar attestatsiya boshlangunga qadar attestatsiya komissiyasining ishchi organini xabardor qilishlari lozim. Bunda attestatsiyadan o‘tuvchilar attestatsiya komissiyasining navbatdagi yig‘ilishiga qo‘yiladi.
 34. Attestatsiyadan o‘tuvchi bilan uning kasbiy faoliyatiga bog‘liq bo‘lgan qonunchilik sohasi, shu jumladan axborot xizmatlari faoliyati sohasiga doir suhbat o‘tkaziladi.
 Suhbat jarayonida berilgan savollar va attestatsiyadan o‘tuvchining javoblari, suhbat natijalari mazkur Nizomning 1-ilovasiga muvofiq shakldagi suhbat o‘tkazish varaqasida aks ettiriladi.
 Attestatsiyada beriladigan savollar ro‘yxati Agentlik direktori tomonidan tasdiqlanadi hamda Agentlikning rasmiy veb-saytida e’lon qilinadi. 
 35. Attestatsiya komissiyasi attestatsiyadan o‘tuvchining bilimlari va ish tajribasini hisobga olib:
 attestatsiyadan o‘tuvchini attestatsiyadan o‘tgan deb topish va unga attestatsiyadan o‘tganlik to‘g‘risidagi guvohnomani berish haqida;
 attestatsiyadan o‘tuvchini attestatsiyadan o‘tmagan deb topish va unga attestatsiyadan o‘tganlik to‘g‘risidagi guvohnomani berishni rad etish haqida qaror qabul qiladi.
 36. Attestatsiya natijalari ovoz berish jarayoni tamom bo‘lgandan keyin darhol e’lon qilinadi.
 37. Attestatsiya natijalari bo‘yicha bayonnoma rasmiylashtiriladi.
 38. Attestatsiya shaffofligi va xolisligini ta’minlash maqsadida, uni o‘tkazish jarayoni uzluksiz ravishda videoyozuvga (ovozli) tushiriladi, videotasvir Agentlik va hududiy boshqarmalarda uch yil mobaynida saqlanadi.
 39. Attestatsiyadan o‘tgan deb topilgan axborot xizmati rahbariga attestatsiyadan o‘tgandan keyin ikki kun muddatda mazkur Nizomning 3-ilovasiga muvofiq shaklda attestatsiyadan o‘tganlik to‘g‘risida guvohnoma beriladi.
 40. Attestatsiyadan o‘tganlik to‘g‘risida guvohnoma blankalari qat’iy hisobot beriladigan hujjatlar hisoblanadi, himoyalanganlik darajasiga, hisobga olish seriyasiga va tartib raqamiga ega bo‘ladi. Guvohnomalarni hisobga olish Agentlik tomonidan amalga oshiriladi.
 41. Axborot xizmati rahbari attestatsiyadan o‘tmagan deb topilganda davlat organi va tashkiloti mazkur xodimni takroran attestatsiyadan o‘tkazish uchun attestatsiya o‘tkazilgan kundan kamida uch oy o‘tgach murojaat qilishi mumkin.
 42. Attestatsiya komissiyalarining qarorlari yuzasidan yuqori turuvchi organga yoki sudga shikoyat qilinishi mumkin.
 43. Attestatsiyadan o‘tganlik to‘g‘risidagi guvohnomani qayta rasmiylashtirish axborot xizmati rahbarining familiyasi, ismi yoki otasining ismi o‘zgargan taqdirda, uning arizasi asosida amalga oshiriladi.
 Attestatsiyadan o‘tganlik to‘g‘risidagi guvohnoma qayta rasmiylashtirilgunga qadar axborot xizmati rahbari o‘z faoliyatini ilgari berilgan guvohnoma asosida amalga oshiradi.
 44. Qayta rasmiylashtirish paytida attestatsiyadan o‘tganlik to‘g‘risidagi yangi guvohnoma beriladi, ushbu guvohnomada oldingi guvohnomada ko‘rsatilgan amal qilish muddati qayd etilgan bo‘lishi lozim, bunda attestatsiyadan o‘tganlik to‘g‘risida oldin berilgan guvohnoma bekor qilinadi.
 45. Attestatsiyadan o‘tganlik to‘g‘risidagi guvohnoma yo‘qolgan yoki yaroqsiz holga kelgan taqdirda, axborot xizmati rahbarining arizasiga ko‘ra, o‘n ish kuni ichida uning dublikati beriladi.
 46. Dublikatni berishda axborot xizmati rahbariga Agentlik va uning hududiy boshqarmalari tomonidan “DUBLIKAT” belgisi qo‘yilgan attestatsiyadan o‘tganlik to‘g‘risidagi yangi guvohnoma beriladi, ushbu guvohnomada oldingi guvohnomada ko‘rsatilgan amal qilish muddati qayd etilgan bo‘lishi kerak.
 47. Attestatsiyadan o‘tganlik to‘g‘risidagi guvohnoma qayta rasmiylashtirilishi va dublikati berilishi uchun attestatsiyadan o‘tish talab qilinmaydi.
 48. Agentlik davlat organlari va tashkilotlarining axborot xizmati rahbarlarining ish samaradorligini mazkur Nizomning 4-ilovasida keltirilgan mezonlar asosida baholaydi hamda ularning reytingini yuritadi.
 49. Axborot xizmati rahbarlarining ish samaradorligini baholash uchun Agentlik direktorining buyrug‘i asosida baholash komissiyasi (bundan buyon matnda komissiya deb yuritiladi) tuziladi.
 Komissiya tarkibi kamida besh kishidan iborat bo‘ladi. Komissiya qarorlari majlisda ishtirok etayotgan Komissiya a’zolarining ko‘pchilik ovozi bilan qabul qilinadi. Ovozlar teng bo‘lib qolgan taqdirda, komissiya raisining ovozi hal qiluvchi hisoblanadi.
 50. Komissiya qarorlari uning a’zolarining kamida yarmi ishtirok etgan taqdirda, vakolatli hisoblanadi.
 51. Komissiya majlisi natijasida axborot xizmati rahbarlarining ish samaradorligini baholash haqida qaror qabul qilinadi va bayonnoma tuziladi.
 52. Axborot xizmati rahbarlarining ish samaradorligini baholash uchun axborot xizmati rahbarlari tomonidan Agentlik yoki uning hududiy boshqarmalariga mazkur Nizomning 4-ilovasida keltirilgan mezonlar bo‘yicha ma’lumot taqdim etiladi.
 53. Komissiya ushbu Nizomning 4-ilovasida keltirilgan mezonlar bo‘yicha taqdim etilgan ma’lumotlar asosida har yili 20-yanvarga va 20-iyulga qadar axborot xizmati rahbarlarining ish samaradorligini baholaydi va ularning reytingini tuzadi.
 54. Axborot xizmati rahbarlarining ish samaradorligini baholash natijasida to‘plangan ballarning umumiy yig‘indisi asosida quyidagicha e’tirof etiladi:
 ko‘rsatkich miqdori 55 ballgacha bo‘lsa — past darajada;
 ko‘rsatkich miqdori 56 balldan 71 ballgacha bo‘lsa — qoniqarli darajada;
 ko‘rsatkich miqdori 72 balldan 85 ballgacha bo‘lsa — o‘rta darajada;
 ko‘rsatkich miqdori 86 balldan 100 ballgacha bo‘lsa — yuqori darajada.
 55. Axborot xizmati rahbarlari reytingi axborot xizmati rahbari tomonidan to‘plangan ballarining umumiy yig‘indisidan kelib chiqib, hududlar kesimida Komissiya tomonidan tasdiqlangan jadval ko‘rinishida tuziladi.
 56. Agentlik axborot xizmati rahbarlari reytingini reyting tuzilgan paytdan e’tiboran uch ish kuni ichida o‘zining rasmiy veb-saytida joylashtiradi.
 57. Komissiyaning qarorlari yuzasidan yuqori turuvchi organga yoki sudga shikoyat qilinishi mumkin.
 58. Mazkur Nizom talablari buzilishida aybdor bo‘lgan shaxslar qonunchilik hujjatlarida belgilangan tartibda javobgar bo‘ladi.
 59. Mazkur Nizom O‘zbekiston Respublikasi Bandlik va mehnat munosabatlari vazirligi va O‘zbekiston Kasaba uyushmalari Federatsiyasi Kengashi bilan kelishilgan.